Bezpečné lieky proti bolesti
Dobry den, prosim o informaciu, aký liek proti bolesti môžem užívať, ak beriem: Glukophage xr 750 mg, Prenessa 4, Concor5 a Nustendi 180/10. Dakujem
Dobrý deň.
Ďakujeme za Vašu otázku.
V prípade bolesti sú vhodnou a bezpečnou voľbou lieky s obsahom paracetamolu (Paralen, Panadol Novum).  Je vhodný aj pri bolestiach pohybového ústrojenstva nezápalového pôvodu. Dávkovanie je závislé od hmotnosti pacienta. Ak máte viac ako 60 kg, je potrebné užiť 2 tablety (2x500 mg paracetamolu) spolu, pričom odstup medzi jednotlivými dávkami je aspoň 4 hodiny. Maximálna denná dávka je 8 tabliet.
Všetky lieky zo skupiny nesteroidných protizápalových liečiv, typu ibuprofén, diklofenak, naproxén, kyselina acetylsalicylová, môžu zvyšovať krvný tlak. Tento vedľajší účinok je spojený s mechanizmom ich pôsobenia v organizme. Taktiež môžu nežiadúco ovplyvňovať funkciu obličiek, čo môže zvýšiť riziko laktátovej acidózy pri súčasnej terapii diabetu. Pri nevyhnutnosti ich užívania je potrebné pravidelne kontrolovať krvný tlak, piť dostatok tekutín a pri dlhodobom užívaní je potrebné monitorovanie funkcie obličiek.
Prajem pekný zvyšok dňa.
S pozdravom
Mgr. Barbora Bičanovská